**( N á v r h )**

**VYHLÁŠKA**

**Ministerstva financií Slovenskej republiky**

**z .......... 2005,**

ktorou sa vykonávajú niektoré ustanovenia zákona č. ....../2005 Z. z. o sprostredkovaní poistenia a sprostredkovaní zaistenia a o zmene a doplnení niektorých zákonov

Ministerstvo financií Slovenskej republiky podľa § 12 ods. 9, § 18 ods. 7 a § 21 ods. 9 zákona č. ...../2005 Z. z. o sprostredkovaní poistenia a sprostredkovaní zaistenia a o zmene a doplnení niektorých zákonov (ďalej len „zákon“) ustanovuje:

**§ 1**

**Predmet úpravy**

 Táto vyhláška upravuje

a) obsah návrhu na zápis do registra sprostredkovateľov poistenia a sprostredkovateľov zaistenia zriadeného podľa § 11 zákona,

b) maximálny počet osôb, ktorých zápis do registra možno navrhnúť jedným návrhom na zápis do registra,

c) obsah návrhu na zmenu zápisu v registri,

d) obsah návrhu na zrušenie zápisu v registri,

e) výška poplatku za návrh zápisu do registra, za návrh na zmenu zápisu v registri a za návrh na zrušenie zápisu v registri,

f) vzor osvedčenia o zápise do registra,

g) štruktúra registračného čísla,

h) obsah, členenie a spôsob predkladania výkazu o sprostredkovaní poistenia a

i) obsah, členenie a spôsob predkladania výkazu o sprostredkovaní zaistenia.

**§ 2**

**Návrh na zápis do registra**

 (1) Návrh na zápis do registra obsahuje tieto údaje:

a) meno a priezvisko sprostredkovateľa poistenia,

b) rodné číslo sprostredkovateľa poistenia,

c) adresa trvalého pobytu sprostredkovateľa poistenia,

d) adresa miesta podnikania sprostredkovateľa poistenia, ak je odlišná od adresy trvalého pobytu,

e) názov štátu, na území ktorého okrem Slovenskej republiky bude výlučný sprostredkovateľ poistenia vykonávať sprostredkovanie poistenia,

f) obchodné meno navrhovateľa,

g) ak je navrhovateľom poisťovňa alebo sprostredkovateľ poistenia z iného členského štátu, sídlo navrhovateľa,

h) ak je navrhovateľom poisťovací agent alebo poisťovací maklér, registračné číslo navrhovateľa.

 (2) Tlačivá návrhu na zápis do registra sa zverejnia na internetovej stránke Národnej banky Slovenska, a to osobitne súbor tlačiva na zápis do zoznamu výlučných sprostredkovateľov poistenia a osobitne súbor tlačiva na zápis do zoznamu podriadených sprostredkovateľov poistenia.

 (3) Jedným návrhom na zápis do registra možno navrhnúť zapísanie 1 000 výlučných sprostredkovateľov poistenia alebo podriadených sprostredkovateľov poistenia.

**§ 3**

**Návrh na zmenu zápisu v registri**

 (1) Ak sa zmení niektorý z evidovaných údajov výlučného sprostredkovateľa poistenia alebo podriadeného sprostredkovateľa poistenia, predloží navrhovateľ, ktorý navrhol jeho zapísanie do registra, úradu návrh na zmenu zápisu v registri.

 (2) Návrh podľa odseku 1 obsahuje tieto údaje:

a) registračné číslo výlučného sprostredkovateľa poistenia alebo podriadeného sprostredkovateľa poistenia,

b) meno, priezvisko a rodné číslo,

c) všetky zmenené údaje v členení na

1. pôvodný údaj a

2. evidovaný údaj.

 (3) Tlačivá návrhu na zmenu zápisu v registri sa zverejnia na internetovej stránke Národnej banky Slovenska, a to osobitne súbor tlačiva na zmenu zápisu v zozname výlučných sprostredkovateľov poistenia a osobitne súbor tlačiva na zmenu zápisu v zozname podriadených sprostredkovateľov poistenia.

 (4) Na návrh na zmenu zápisu v registri sa primerane vzťahuje ustanovenie § 2 ods. 3.

**§ 4**

**Návrh na zrušenie zápisu v registri**

 (1) Návrh na zrušenie zápisu výlučného sprostredkovateľa poistenia alebo podriadeného sprostredkovateľa poistenia v registri predkladá úradu navrhovateľ, ktorý navrhol jeho zapísanie do registra.

 (2) Návrh podľa odseku 1 obsahuje tieto údaje:

 a) registračné číslo výlučného sprostredkovateľa poistenia alebo podriadeného sprostredkovateľa poistenia,

b) jeho meno, priezvisko a rodné číslo.

**§ 5**

**Poplatky**

 Stanovuje sa poplatok

a) za návrh zápisu do registra v sume 1000 Sk,

b) za návrh na zmenu zápisu v registri v sume 250 Sk a

c) za návrh na zrušenie zápisu v registri v sume 500 Sk.

**§ 6**

**Osvedčenie o zápise do registra**

Vzor osvedčenia o zápise do registra je uvedený v prílohe č. 1.

**§ 7**

**Štruktúra registračného čísla**

 (1) Registračné číslo sprostredkovateľa poistenia a sprostredkovateľa zaistenia generuje elektronický systém registra. Registračné číslo má tvar deväťmiestneho alfanumerického kódu, ktorého prvé tri znaky sú veľké písmená abecedy a ďalších šesť znakov predstavuje prírastkové číslo počnúc číslom 000 001. Vždy tri a tri po sebe nasledujúce znaky sú oddelené medzerou.

(2) Prvé tri znaky registračného čísla zo zoznamu

a) výlučných sprostredkovateľov poistenia sú písmená VSP,

b) podriadených sprostredkovateľov poistenia sú písmená PSP,

c) poisťovacích agentov sú písmená PAG,

d) poisťovacích maklérov sú písmená PMA,

e) sprostredkovateľov poistenia z iného členského štátu sú písmená EUP,

f) sprostredkovateľov zaistenia sú SZA,

g) sprostredkovateľov zaistenia z iného členského štátu sú písmená EUZ.

**§ 8**

**Výkaz o sprostredkovaní poistenia a výkaz o sprostredkovaní zaistenia**

 (1) Výkaz o sprostredkovaní poistenia predkladá poisťovací agent a poisťovací maklér podľa § 18 ods. 6 zákona úradu písomne a elektronicky.

 (2) Výkaz o sprostredkovaní zaistenia predkladá sprostredkovateľ zaistenia podľa § 18 ods. 6 zákona úradu písomne a elektronicky.

 (3) Výkazy uvedené v odseku 1 a 2 sa predkladajú podľa vzorov uvedených v prílohách č. 2 a 3; súčasťou ich obsahu sú aj vysvetlivky na vypĺňanie.

 (4) Výkazy uvedené v odseku 1 a 2 sa predkladajú osobitne za činnosť vykonávanú na území Slovenskej republiky, osobitne za jednotlivé pobočky zriadené v iných členských štátoch a osobitne za činnosť vykonávanú v jednotlivých členských štátoch na základe práva slobodného poskytovania služieb.

**§ 9**

Táto vyhláška nadobúda účinnosť 1. septembra 2005.